Пол Верлен
Spleen

Превод от френски: Гео Милев, 1922

chitanka.info

Розите бяха тъй ярко червени,

черен в гирлянди висеше бръшляна.

Мила, потрепнеш ли само — у мене

пламват пак всичките зли отчаяния.

Беше тъй нежен и син небосклона,

въздухът тих, тъй зелено морето.

Чакам и в страх се душата ми рони:

дебне жестоко разлъка заклета!

Храсти чемширни със листи лакирани —

морен от тях съм, и морен от степи,

равни, прострени без край, ширини,

морен от всичко — уви! — освен тебе!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.